**Erkki Keldo**

**Majandus- ja tööstusminister**

20.11.2024

**Riigikogu liikme kirjalik küsimus**

**Seoses 2025. aasta riigieelarve seaduses Majandus- ja kommunikatsiooniministeeriumi valitsemisala kuludega**

Lugupeetud majandus- ja tööstusminister!

Vaadates 2025. aasta riigieelarve seaduses Majandus- ja kommunikatsiooniministeeriumi valitsemisala eelarvet leiame kulude alajaotusest tulemusvaldkonna „Heaolu“ mille alla kuulub „Soolise võrdsuse ja võrdse kohtlemise programm“

Varasemalt on soolise võrdsuse ja võrdse kohtlemisega seonduvad teemad olnud Sotsiaalministeeriumi valitsemisala tegevusteks.

Majandus- ja kommunikatsiooniministeeriumi valitsemisala on tavapäraselt tegelenud riigi majandust, liikuvust ning ettevõtlust puudutavate teemadega. Tänase valitsuse otsustega ministeeriumide vahelise tegevuste jaotamisel on ühiskonnale jäänud hägune arusaam, mille alusel vastutusvaldkonnad jagati.

Seoses eeltooduga ja tuginedes Riigikogu kodu- ja töökorra seaduse paragrahvile 147 palun Teil vastata järgmistele küsimustele:

1. Millistele argumentidele tuginedes pidas Majandus- ja kommunikatsiooniministeerium vajalikuks „Soolise võrdsuse ja võrdse kohtlemise programm“ oma valitsemisala tegevuste alla tuua?
2. Kas eelnevalt on koostatud ka mõjuanalüüs, millist positiivset mõju „Soolise võrdsuse ja võrdse kohtlemise programm riigi majanduse elavdamisele toob? *Mõjuanalüüsi olemasolu korral, palun saata see antud pöördumise esitajale.*
3. Kuidas hindate, kas 2025 aasta eelarves „Soolise võrdsuse ja vähemuste võrdsete võimaluste edendamiseks“ ettenähtud 2 366 000 eurot on parim võimalik viis nende rahaliste vahendite kasutamiseks riigi majandussektori arendamiseks ?
4. Tooge palun välja konkreetsed tegevused ja ootused „Soolise võrdõiguslikkuse ja võrdse kohtlemise voliniku“ ametikohale. Millised on mõõdikud antud ametikoha tulemuslikkuse hindamiseks ning puutumus majandusega?
5. Kuidas hindate, kas 2025 aasta eelarves „Soolise võrdõiguslikkuse ja võrdse kohtlemise voliniku“ ametikohale kulutatav 527 000 eurot on parim võimalik viis nende rahaliste vahenditega ettevõtlust turgutada?
6. Kas Majandus- ja kommunikatsiooniministeerium on analüüsinud või plaanimas veel Sotsiaalministeeriumi või mõne teise ministeeriumi valitsemisala tegevuste ülevõtmist oma valitsemisalasse, kas sellekohaseid ettepanekuid on juba tehtud?

Lugupidamisega

Riigikogu liige

Rene Kokk

rene.kokk@riigikogu.ee

/allkirjastatud digitaalselt/

*Vastavalt RKKTS § 148 lõikele 1 vastab küsimuse adressaat küsimusele kirjalikult 10 tööpäeva jooksul selle edastamisest arvates.*